CELEX: 62021TN0476
Language: mt
Date: 2021-08-06 00:00:00
Title: Kawża T-476/21: Rikors ippreżentat fis-6 ta’ Awwissu 2021 – TransnetBW vs ACER

27.9.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 391/22
            
         
      Rikors ippreżentat fis-6 ta’ Awwissu 2021 – TransnetBW vs ACER
      (Kawża T-476/21)
      (2021/C 391/31)
      Lingwa tal-kawża: l-Ingliż
      
         Partijiet
      
      
         Rikorrent: TransnetBW GmbH (Stuttgart, il-Ġermanja) (rappreżentanti: T. Burmeister u P. Kistner, avukati)
      
         Konvenut: L-Aġenzija tal-Unjoni Ewropea għall-Kooperazzjoni tar-Regolaturi tal-Enerġija
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Bord tal-Appell tal-ACER tat-28 ta’ Mejju 2021, Każ A-001-2021 (ikkonsolidat), fir-rigward tal-appell kontra d-Deċiżjoni tal-ACER Nru 30/2020 dwar il-metodoloġija għat-tqassim tal-ispejjeż tar-ridispaċċ u tat-tpartit għar-reġjun prinċipali bil-kapaċità “Core” (iktar ’il quddiem id-“deċiżjoni kkontestata”);
               
            
                  —
               
               
                  tikkundanna lill-ACER għall-ispejjeż ta’ TransnetBW GmbH.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq l-illegalità tal-kamp ta’ applikazzjoni tal-metodoloġija għat-tqassim tal-ispejjeż tar-ridispaċċ u tat-tpartit kif ikkonfermat mid-deċiżjoni kkontestata. Il-metodoloġija għat-tqassim tal-ispejjeż tar-ridispaċċ u tat-tpartit kif ikkonfermata mid-deċiżjoni kkontestata testendi b’mod illegali l-applikazzjoni tal-prinċipju ta’ min iniġġes iħallas għat-tqassim tal-ispejjeż għal azzjonijiet ta’ rimedju eżerċitati fuq prattikament l-elementi tan-networks ta’ trażmissjoni kollha fir-reġjun prinċipali bil-kapaċità “Core”, minkejja li dan huwa legalment intiż sabiex ikun eżenzjoni mill-obbligu ġenerali tas-sidien tan-networks li jżommu u jespandu n-networks tagħhom skont il-bżonnijiet tas-suq (il-prinċipju ta’ min huwa s-sid iħallas).
               
            
                  2.
               
               
                  It-tieni motiv ibbażat fuq l-illegalità tad-determinazzjoni ta’ limitu komuni għall-flussi ċirkolari ta’ 10 % fil-metodoloġija għat-tqassim tal-ispejjeż tar-ridispaċċ u tat-tpartit kif ikkonfermat mid-deċiżjoni kkontestata. L-ACER ma kinitx kompetenti sabiex tiddetermina limitu komuni għall-flussi ċirkolari u, rispettivament, il-Bord tal-Appell tal-ACER ma kienx kompetenti sabiex jikkonferma l-limitu komuni għall-flussi ċirkolari. Il-limitu komuni għall-flussi ċirkolari ġie ffissat f’livell wisq baxx ta’ 10 % u kien ibbażat fuq data insuffiċjenti u kkontestata.
               
            
                  3.
               
               
                  It-tielet motiv ibbażat fuq l-illegalità tal-penalizzazzjoni tal-flussi ċirkolari ’l fuq mil-limitu. Il-penalizzazzjoni tal-flussi ċirkolari ’l fuq mil-limitu meta mqabbla mal-flussi interni ma għandha l-ebda bażi legali, tikser il-prinċipju ta’ min iniġġes iħallas, il-prinċipju ta’ nondiskriminazzjoni kif ukoll il-prinċipju ta’ proporzjonalità u tistabbilixxi inċentivi ħżiena.
               
            
                  4.
               
               
                  Ir-raba’ motiv ibbażat fuq it-twettiq illegali mill-Bord tal-Appell tal-ACER ta’ eżami limitat tal-evalwazzjonijiet tekniċi u ekonomiċi kumplessi, li kellhom jitwettqu mill-ACER matul il-proċedura ta’ awtorizzazzjoni tal-metodoloġija għat-tqassim tal-ispejjeż tar-ridispaċċ u tat-tpartit, li jikser l-intensità obbligatorja tal-istħarriġ mill-Bord tal-Appell tal-ACER kif iddefinita mill-Qorti Ġenerali fis-sentenza tagħha tat-18 ta’ Novembru 2020, Aquind vs ACER (T-735/18, ECLI:EU:T:2020:542).